  Виталий Пронин Калыкез лыдъян-чотам бере арлэсь трос дыр ортчиз ни. Но рос-прос йылпумъянъёс лэсьтэмын луозы 2013-тӥ арын декабре гинэ. Озьы ке но куд-ог лыдпусъёсты журналистъёс азьын шараяз Удмуртстатлэн кивалтӥсезлэн воштӥсез Сергей ПЕРЕВЕРЗИН.2010-тӥ арын ортчытэм лыдъян-чотан шумпоттыны ӧз дырты. Берло тямыс ар ӵоже Россиысь калык кулэсмиз 2,3 миллион адямилы. Али асьмеос 142,9 миллион кузя. Таин валче Россия дуннеысь кунъёс пӧлын калыклэн лыдызъя басьтэ 8-тӥ интыез. Азямы Китай, Индия, США, Индонезия, Бразилия, Пакистан но Бангладеш.- Удмуртиын улӥсьёслэн лыдзы усемын 48 сюрс 896 муртлы. Республикаямы улэ 1 миллион 521 сюрс 420 адями. Со пӧлысь Ижын - ог 628 сюрсэз, - шуиз Сергей Переверзин. - Нялтас вераса, Приволжск федерал округе пырись улосъёс пӧлысь Татарстанын гинэ калык йылэмын. Удмуртиын тросгес адямиос луэмын Дэри, Пичи Пурга но Сарапул ёросъёсын. Пусйытэк ӧвӧл созэ но: пиосмы ялан кулэсмо. Кышноосмы, воргоронъёс сярысь, 123 сюрслы уногес. Шоро-куспо улоно арлыдмы 38 ар. Нырысетӥ нылпизэс нылкышноос пӧлысь 54 процентэз вае 20-24 арескын.Берло 8 ар ӵоже городлы укшась каргуртъёс 5 поллы кулэсмемын. Шуом, Кез, Кизнер кадьёсты огшоры гуртэн лыдъяны кутскизы. 6 город пӧлысь 4-яз 100 сюрслэсь ӧжыт мурт улэ - Воткаын, Глазовын, Можгаын но Камбаркаын. Гуртъёс сярысь ке верано, 121-аз улӥсез чик ӧвӧл. Со дыре ик йылӥзы даслэсь уно адямиен шулдыртэм гуртъёс. Сыӵеос 507 люкаськизы. Тужгес трос соос Кезын, Глазовын, Можгаын но Балезиноын.Россиысь улӥсьёс пӧлысь 324 сюрслэсь ятырез ассэ удмурт кылэз тодӥсен пусъем. Удмурт шаерын асьсэды удмурт гожтэмъёс 28 процент. Ӟучъёс 62,2 процент, бигеръёс - 6,7, поръёс - 0,6. Выжызэс воксё пусйытэк кельтӥз 3,6 процентэз. Со дыре ик куд-огез ассэ гожтытӥз, кылсярысь, гоблинэн.Елена ФЁДОРОВА.  